Efter knap tre uger uden en dagligvareforretning i byen fik borgerne i Mariager torsdag en nødbrugs at handle ind i.

I knap tre uger har borgerne i Mariager måttet klare sig uden deres brugs, som nedbrændte den 18. maj. Grundlovsdag kunne de dog handle i byen igen, her slog en nødbrugs nemlig dørene op. - De har savnet os og kunne næsten ikke komme hurtigt nok ind, da vi åbnede i morges. Så det har været rigtig dejligt, siger brugsuddeler Allan Christensen. Siden branden har der været arbejdet på højtryk for at åbne en slags nødbrugs i nye lokaler og Allan Christensen har glædet sig til dagen. - Det er jo hjerteblod, der ligger der ovre. Det at være uddeler er en livsstil mere end et arbejde, siger Allan Christensen. Det er ikke kun Allan Christensen, der har savnet brugsen i de seneste uger. Borgerne i Mariager støtter deres brugs, og derfor var fremmødet også stort, da nødbrugsen åbnede. - I kan se hvor mange der er her. Der er i hvert fald opbakning til det, siger Allan Christensen, som håber, at den gamle butik er genopbygget igen inden årsskiftet.